Királyok völgye 36

A Királyok völgye 36 (KV36) egy egyiptomi sír a Királyok völgye keleti völgyének délnyugati végében. Egy, a XVIII. dinasztia idején élt nemesember, Maiherperi nagyrészt érintetlen temetkezését tartalmazza. Maiherperi a húszas éveiben halt meg. Neve sírján kívül máshonnan nem ismert. Címe és a sírjában talált tárgyak stílusa alapján IV. Thotmesz idején élhetett. Sírját már az ókorban, talán a ramesszida korban kirabolták – ékszerek, fémtárgyak és vásznak tűntek el, az olajosedényeket kinyitották –, de Maiherperi múmiája és temetkezési kellékeinek nagy része érintetlenül fennmaradt. A sírt Victor Loret a völgyben töltött második ásatási évada során fedezte fel, 1899. március 30-án. Sokáig nem publikálták megfelelően, így nem tartozik az ismertebb sírok közé annak ellenére sem, hogy gyakorlatilag érintetlenül maradt fenn. Az itt talált tárgyak mind a kairói Egyiptomi Múzeumba kerültek, szerepelnek ennek katalógusában, a Catalogue Generalban (CG). A sírkamrában elrendezett tárgyak elrendezéséről a sokáig egyetlennek hitt leírást Georg Schweinfurth készítette, aki rövid látogatást tett a sírban, mielőtt a leleteket Kairóba szállították, később azonban Loret jegyzetei is előkerültek, melyekben részletes lista szerepel a sírban talált tárgyakról és elhelyezkedésükről a sírkamrában. A temetkezés leírása A sír egy aknából áll, amelynek aljából nyugat felé közvetlenül nyílik a sírkamra. Falai egyenetlenek, és – mint a Királyok völgye nem királyi sírjainál mindig – díszítetlenek. A sír hossza 6,34 m, területe 18.54 m². Maiherperit három koporsóba helyezték. A külső koporsó (Cairo CG 24001) inkább szentély, mint koporsó; négyszögletes, feketére festett, díszítése és feliratai aranyozottak. Benne két antropoid (emberalakú) koporsó feküdt egymásban (Cairo CG 24002 és 24004), ezek szintén feketék, aranyozott díszítéssel. A koporsó mellett egy harmadik antropoid koporsót is találtak (CG 24003), melyre nem volt ráhelyezve a fedele. Úgy tűnik, ezt szánták belső koporsónak, de túl nagy volt ahhoz, hogy beleférjen, emiatt használatlanul odatették mellé. (Hasonló fordult elő Tutanhamon temetkezésénél, ahol a belső koporsók túl nagynak bizonyultak a legkülsőhöz, de ott helyben, a sírkamrában kisebbre faragták, míg Maiherperinél inkább beszereztek egy másikat.) Maiherperi arcát halotti maszk takarta (Cairo CG 24097), külső koporsója lábánál állt kanópuszládája (Cairo CG 24008), benne a négy kanópuszedénnyel. Mellette feküdt a Halottak Könyve egy példánya (Cairo CG 24095) és több doboz, benne mumifikálódott hússal (Cairo CG 24053-24055). A koporsó fejénél számos edényt helyeztek el. A sírban találtak emellett kővázákat, egy szenet játékkészletet, egy festett fajansztálat, egy íjat, egy üvegvázát és egy halotti ágyat, amelyen búzából Ozirisz alakját rakták ki (Cairo CG 24061). Jegyzetek Fordítás Ez a szócikk részben vagy egészben a KV36 című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Christian Orsenigo: La tomba di Maiherperi (KV 36). In: La Valle dei Re Riscoperta, I giornali di scavo Vitor Loret (1898-1899) e altri inediti. Milánó, 2004, pp. 214–221, 271–281 Siliotti, A. Guide to the Valley of the Kings and to the Theban Necropolises and Temples, 1996, A.A. Gaddis, Cairo. Külső hivatkozások Theban Mapping Project: KV36